Trilogia (Jon Fosse)

Trilogia (Trilogien) Jon Fosse idazle norvegiarrak 2014an plazaratutako eleberria da. 2024an Joannes Jauregik, Jokin Zaitegi itzulpengintza lehiaketa irabazita, euskaratu zuen. Itzultzailearen hitzetan mistikotasunez betea dago liburua.  

 Argumentua 
Hiru eleberri bereizitan publikatu zuen hasieran Fossek Trilogia, Wakefulness, Olav's Dreams eta Weariness,  baina, ondoren, denak liburu bakarrean elkartu zituen 2014an. Hizkuntza sinple eta kontalari paregabe baten bidez, Fossek haur bat izango duen nerabe bikote baten istorioa kontatzen digu. Bi gazteren istorioa kontatzen du liburuak: Aslerena eta Adilarena, hain zuzen ere. Alida haurdun dago, eta ez dute etxerik, ez dute non geratu. «Narratibaren oinarria aterpe baten bilaketan datza», azaldu du Jauregi itzultzaileak. Xabier Mendiguren Elkar argitaletxeko editoreak gehitu du eleberriak baduela polizia nobela baten traza, bertan gertatzen diren krimenek eraginda, eta krimenaz eta zigorraz gogoeta filosofiko bat egiten duela Fossek bertan. Jauregik adierazi du etenik gabeko narrazioa dela; Fossek segidan idatzi zuela eleberria, paragrafo luzeekin, eta horrek irakurlea «hasieratik» harrapatzen duela.

Istorio honen bidez, babesgabetasunak zer esan nahi duen ulertzen dugu, eta gizartearen begirada gupidagabeaz jabetzen gara, baina, era berean, modu bikainean berpizten dugu lehen maitasuna, bizitza hasteko esperientzia. Obra emozional bat da, muturreko egoera baten iluntasunetik argitzen gaituena.https://deconatus.com/libros/trilogia-de-jon-fosse-qiuieres-conocer-el-narrador-del-siglo-xxi/

 Estiloa 
Liburuko ahots narratiboa «oso pertsonala» da itzultzailearen ustez, eta, horregatik, hiru eleberriak hasieran solte kaleratu ziren arren, ez dago desberdintasunik haien artean, hirurek ezaugarri berak baitituzte.

 Euskarazko bertsioa 
Joannes Jauregiren bertsioa aurreko beste itzulpenetan oinarritu da. Fossek nynorsk norvegieraz idazten du. Hizkuntza minoritarioa da, eta, horregatik, Jauregik esan zuen erronka handia izan zela idazlearen eleberria euskaratzea. «Ingelesezko eta gaztelaniazko edizioak erabili ditut itzulpena egiteko, baina alemanez idatzitako liburutik ere erreferentziak hartu ditut». Espero zuen baino lan «nekagarriagoa» izan zen itzulpena, hainbat zubi hizkuntza erabili behar izan zituelako, baina, «buruhauste askoren» ondoren, euskarazko eleberria kaleratzea lortu dute.

 Euskarazko bertsioaren fitxa 
 Jon Fosse: Trilogia, Elkar, 2024, 192 or. ISBN: 978-84-1360-420-6.

 Erreferentziak 

 Kanpo estekak 
 Jon Fossek liburuaren pasarte batzuk irakurtzen.

Kategoria:Jon Fosseren eleberriak
Kategoria:Norvegierazko liburuak
Kategoria:2014ko liburuak
Kategoria:2024ko liburuak
Kategoria:Euskaratutako liburuak